גרטי קורי

גרטי תרזה קורי (באנגלית: Gerty Theresa Cori; 15 באוגוסט 1896 - 26 באוקטובר 1957) הייתה ביוכימאית אמריקאית ממוצא צ'כי יהודי (שהמירה את דתה לנצרות קתולית). יחד עם בעלה פענחה את מעגל קורי ולכן זכו בפרס נובל לפיזיולוגיה או לרפואה לשנת 1947. קורי הייתה האשה השלישית שזכתה בפרס נובל בתחומי המדעים והאשה הראשונה שזכתה בפרס לפיזיולוגיה או לרפואה.

קורות חייה
גרטי רדניץ נולדה בפראג, שהייתה אז חלק מהקיסרות האוסטרו הונגרית, למשפחה יהודית משכילה. אביה אוטו היה כימאי, אמה מרתה הייתה ידידה של פרנץ קפקא ודודה היה פרופסור לרפואה. היא למדה רפואה באוניברסיטה הגרמנית של פראג, וקיבלה תואר ד"ר לרפואה בשנת 1920. במהלך לימודיה הכירה את קרל קורי, והם נישאו עם גמר הלימודים לאחר שגרטי הוטבלה לנצרות קתולית. לזוג קורי היה בן יחיד.

הזוג עבר לווינה, שם עבדה קורי כרופאה בבית חולים לילדים, ובשנת 1922 הם היגרו לארצות הברית, במטרה לעסוק שם במחקר. עד שנת 1931 חיו בבאפלו ואז עברו לסנט לואיס. במשך כ-20 שנה עבדה קורי כעוזרת מחקר ורק ב-1943 קיבלה משרת מרצה בכיר. קודמה לדרגת  פרופסור מן המניין  ב-1947, חודשים ספורים לפני זכייתה בפרס נובל.

גרטי קורי נפטרה בסנט לואיס ב-1957.

פעילותה המדעית
כבר בווינה, במהלך עבודתה כרופאה בבית החולים, עסקה גם במחקר ופרסמה מאמרים בהמטולוגיה. לאחר המעבר לארצות הברית היתה מרבית  פעילותה המחקרית בשיתוף עם בעלה קרל. מחקריהם עסקו בעיקר בתהליכי המטבוליזם של פחמימות בבעלי חיים. מחקרם הראשון פורסם ב-1923. בין השאר למדו את השפעתם של הורמונים שונים על התהליך. בהמשך התמקדו בחקר מחזור הסוכרים בגוף האדם. הם בודדו את האנזימים הפועלים בסינתזה של הגליקוגן ובפירוקו. ב-1929 פרסמו את המאמר על מעגל קורי, שלימים זיכה אותם בפרס נובל אותו חלקו עםהפיזילוג הארגנטינאי ברנרדו הוסיי (Bernardo Houssay ) .
בהמשך חקרו את מנגנון הפעולה של האינסולין.

תפקידים וכיבודים
 הנשיא טרומן מינה אותה לחברת המועצה של הקרן הלאומית למדע, תפקיד אותו מלאה עד למותה.
 קורי נבחרה לאקדמיה הלאומית למדעים, האשה הרביעית שזכתה בכבוד זה.

פרסים והנצחה
 פרס נובל לפיזיולוגיה או לרפואה לשנת 1947.
 בשנת 1948 זכתה במדליית גרוון-אולין, מדליה הניתנת לנשים המצטינות בכימיה.
 מכתשים בירח ונוגה נקראים על שמה.
 בשנת 2008 הוציא הדואר האמריקאי בול לכבודה.

ראו גם 
 אפקט מטילדה

קישורים חיצוניים

 גרטי קורי, אנשי סגולה - יהודים זוכי פרס נובל, באתר בית התפוצות.
 קורות חייה 
 דברי זיכרון של ברנרדו אלברטו הוסיי שותפה לפרס נובל (באנגלית)

הערות שוליים 

ערכים שבהם תבנית בריטניקה אינה מתאימה
באפלו: אישים
זוכי פרס נובל יהודים אמריקאים
זוכות פרס נובל יהודיות אמריקאיות
זוכות פרס נובל לפיזיולוגיה או לרפואה
ביוכימאיות יהודיות אמריקאיות
יהודים חברי האקדמיה הלאומית למדעים של ארצות הברית
סגל אוניברסיטת וושינגטון בסנט לואיס
זוכות מדליית גרוון-אולין
חברות היכל התהילה הלאומי לנשים
אמריקאיות שנולדו ב-1896
אמריקאים שנולדו ב-1896
אמריקאיות שנפטרו ב-1957
אמריקאים שנפטרו ב-1957